En ung kvinde opdagede branden, da hun kom forbi huset syd for Skørping på Møldrupvej. Der var brand i en affaldsbunke bestående hovedsageligt af gammel halm fra det stråtækte hus. Beredskabet fik hurtigt bugt med flammerne, men de regner med at det kommer til at tage noget tid, før de kan forlade stedet. - Vi skal i gang med at grave i det, så det ikke kommer til at ligge og ulme og blusse op igen, fortæller Claus Haparanda, indsatsleder fra Nordjyllands Beredskab. Huset lejer var også hjemme, men er ikke kommet til skade. Det er endnu uklart, hvad der forårsagede branden.
Nordjyllands Beredskab måtte tirsdag eftermiddag sætte kursen mod et stråtækt hus ved Skørping. En affaldsbunke ved huset stod i flammer.